་མཐོང་དང་ང་རྒྱལ་སྐྱེ། དམན་ཆ་མི་ཟིན་པས་སྙན་གྲགས་ཀྱི་དགོས་པ་མེད། དགོས་པ་མེད། དགོས་པ་མེད། སྙན་པའི་གྲགས་པ་དང་། མི་སྙན་པའི་གྲགས་པ་གང་ཡོང་བ་ཤོག །སྙན་གྲགས་ཁྱོད་གང་ལྟར་འགྲོ་བར་སོང་། སྙན་གྲགས་བྱུང་བ་ལ་དགའ་བ་དང་། མ་བྱུང་བ་ལ་མི་དགའ་བ་ཅུང་ཟད་ཀྱང་བྱེད་རི་སྙམ་དུ་ཞེ་ཐག་པ་ནས་བསམ། ངག་ཏུ་བརྗོད་དོ། །གསུམ་པ་བཟློག་སྒོམ་གྱིས་རོ་སྙོམས་པ་ནི། སྙན་གྲགས་བྱུང་བ་ན། ཉོན་མོངས་པ་འཕེལ་ཞིང་། དགེ་སྦྱོར་འཆག་ཐར་པའི་བར་ཆད་དུ་འགྲོ་བར་འདུག་པས། རང་གི་སྒོ་གསུམ་ཆོས་དང་མཐུན་ན་སྙན་གྲགས་མ་བྱུང་ན་དགའ་སྟེ། རང་མཐོང་དང་ང་རྒྱལ་མི་སྐྱེ། དམན་ཆ་ཟིན། དགེ་སྦྱོར་འཕེལ་སྙམ་དུ་ཡིད་ལ་དུང་དུང་བསམ། བྱ་སྤུ་ལོག ཁྱི་ཚང་ལོག །མི་ཁ་ལོག་ནས་གྲགས་པ་ངན་པ་མི་ཐེག་པ་སྒྲོག་པ་བྱུང་ན་དགའ་སྟེ། གྲགས་པ་ངན་པ་བྱུང་ན། འདུ་འཛིའི་རྣམ་གཡེང་མི་ཡོང་བས་དགེ་སྦྱོར་འཕེལ། མིས་ཁྱད་གསོད་བྱེད་པས་རང་མཐོང་དང་ང་རྒྱལ་མི་སྐྱེ། དམན་ཆ་ཤུགས་ལ་ཟིན། གང་ཟག་དམ་པ་ལ་སྐུར་བ་བཏབ་པའི་སྒྲིབ་པ་འདག །གྲགས་པ་ངན་པ་ཞིག་བྱུང་ན་དགའ་སྟེ། གྲགས་པ་ངན་པ་བྱུང་ན་རོ་སྙོམས་པ་ཡིན་ཏེ། སྙམ་དུ་ཞེ་ཐག་པ་ནས་བསམ་ཞིང་ཆོས་ཤེས་ཟེར་བའི་གཉེན་པོར་གཞན་དང་ཆོས་གཏམ་བྱས་ནས་ཅལ་ཅོལ་སྨྲས་པས། ཆོས་མི་ཤེས་པ་འདུག་ཟེར་བའི་ཐབས་དང་། བཙུན་ཟེར་བའི་གཉེན་པོར། བུད་མེད་ལ་འགྲོགས་པ་དང་འཛིང་ག་བྱེད་པ་དང་། བཟང་ཟེར་བའི་གཉེན་པོར་ནས་བྲེ་རེ་བྲེ་དོ་ལ་འཐབ་རྩོད་ཆེན་པོ་དང་། ཞེ་སྡང་དང་ཆགས་སྡང་ཆེ་ཆེ་འདྲ་བ་བྱས་པས། གྲགས་པ་ངན་པ་ཅི་འོང་བྱས་ལ། བྱུང་བས་སེམས་མི་དགའ་ན། ཅི་ལ་མི་དགའ། གྲགས་པ་ངན་པ་བྱུང་ན། མི་འཁོར་མཁན་མི་འོངས་ཤིང་། འདུ་འཛི་རྣམ་གཡེང་མི་འོངས་པས། དགེ་སྦྱོར་འཕེལ་བ་ལ་སོགས་གོང་བཞིན་བསམ་མོ། །བཞི་པ་མ་གྲགས་པ་ལ་རོ་སྙོམས་པ་ལ་གཉིས། བསྒྲུབ་བྱར་བྱས་ཏེ་བྱང་ཆུབ་ཀྱི་ལམ་དུ་འཁྱེར་བ་དང་། བཟློག་སྒོམ་དུ་བྱས་ཏེ་རང་ཐོག་ཏུ་རོ་སྙོམས་པའོ། །དང་པོ་ནི། རང་གི་ཐོས་བསམ་སྒོམ་གསུམ་ལ་སོགས་པ་ཆོས་ཀྱི་བྱ་བ་ལ་འབད་པ་བཏོན་ཀྱང་། མཁས་བཙུན་བཟང་གསུམ་འཛོམས་པའམ། རེ་རེའི་ཡོན་ཏན་ལྡན་པའི་གྲགས་པ་མ་བྱུང་ཞིང་། མ་བྱུང་བ་ལ་རང་ཡང་མི་དགའ་བར་འདུག་ན། ཁ་ནང་དུ་ལོག་སྟེ་ཁྱོད་སྙན་གྲགས་མ་བྱུང་བ་ལ་མི་དགའ་བར་བྱ་མི་དགོས། རང་ལ་མཁས་བཙུན་བཟང་པོའི་ཡོན་ཏན་མེད་པས་སྙན་གྲགས་མ་བྱུང་བ་ཡིན། ཡོན་ཏན་ཡོད་ན་སྙན་པའི་གྲགས་པ་ཅིས་ཀྱང་འོང་། ཡོན་ཏན་མེད་པའི་སྙན་པ་བྱུང་བ་བས། མ་བྱུང་བ་གོ་བཅད། སྙན་གྲགས་མ་བྱུང་བས། མིའི་འདུ་འཛི་མི་འོངས་པས་དགེ་སྦྱོར་མི་གཡེང་བས་ཉམས་ལེན་མཐར་ཐོན། སྙན་གྲགས་མེད་ན། འབུལ་འདེགས་བྱེད་པ་མེད་པས་ལན་ཆགས་ཀྱི་ཁུར་པོར་མི་དགོས། རང་ལ་རློམ་པ་དང་ང་རྒྱལ་མི་སྐྱེ་བས་ཆགས་སྡང་གི་ལས་མི་བསགས། །སྟེར་མཁན་མ་བྱུང་ན་སྔར་བསགས་ཀྱི་སྦྱིན་ཤུགས་མི་འཛད་པས་ཚེ་ཕྱི་མར་ཕན། ཚེ་སྔ་མར་གཞན་གྱི་ཡོན་ཏན་ལ་སྙན་པ་མ་བརྗོད་པས། གྲགས་པ་མ་བྱུང་བ་ཡིན་ཏེ་ལས་ངན་པ་འཛད། མིས་བཀུར་ཆགས་མེད་པས་ཤུགས་ལ་དམན་ཆ་ཟིན་ཏེ་བཟོད་པ་ཐུབ། སྙན་གྲགས་མེད་ན་མིས་བལྟ་མཐོང་མི་འོངས་པས། མི་དང་མཐུན་འཇུག་ཤུགས་ཀྱིས་ཆུང་ལ། འཇིག་རྟེན་འདི་བློས་ཐོང་བས། སྙན་གྲགས་མེད་པ་འདི་གོ་བཅད། མིས་འཁོས་མེད་དུ་མཐོང་ཡང་། རང་གི་གཏན་འདུན་གྲུབ་པས་ཕོ་གྲུང་ལ། མདུན་མ་ལེགས་པ། འདི་ཕྱི་གཏན་དུ་བདེ་སྐྱིད་འོང་བ་ཞིག་གྲུབ་པར་འདུག་པས་གོ་རེ་བཅད་སྙམ་དུ་བསམ་མོ། །སྙན་པའི་གྲགས་པ་མེད་པར། མི་སྙན་པའི་གྲགས་པ་ངན་པ་བྱུང་བའམ། བྱུང་གི་དོགས་པའི་སེམས་བྱུང་བ་ན། མི་སྙན་པའི་གྲགས་པ་ངན་པ་བྱུང་བ་གོ་རེ་བཅད། གྲགས་པ་ངན་པ་བྱུང་བས་ཐམས་ཅད་ཀྱིས་ཆོས་པ་ངན་པར་མཐོང་བས། མིའི་འདུ་བ་མི་འོངས་པས་དགེ་སྦྱོར་མི་ཡེངས་པས་ཉམས་མཐར་ཐོན། དེ་བཞིན་དུ་སྙན་གྲགས་ཀྱི་ཚབ་ལ། གྲགས་པ་ངན་པ་བྱུང་བས་ཞེས་འདོན་པ་ཁ་བསྒྱུར་ལ། འབུལ་འདེགས་བྱེད་པ་མ་བྱུང་བ་ལ་སོགས་པ་གོང་བཞིན་དུ་ཤེས་པར་བྱ། གྲགས་པ་ངན་པ་བྱུང་བ་འདིས། གཞན་ལ་གྲགས་པ་ངན་པ་བསྒྲགས་པའི་རྣམ་སྨིན་ཡིན་པས། གྲགས་པ་ངན་པ་བསྒྲགས་པའི་ལས་འདག་པས་གོ་རེ་བཅད། གྲགས་པ་ངན་པ་འོང་བ་རང་གི་སྤྱོད་པ་ངན་པ་བྱུང་བས་ལན་པ་ཡིན་པས། ད་སྤྱོད་པ་བཟང་པོ་ཆོས་བཞིན་གྱིས་ཞེས་བསྐུལ་འདེབས་ཀྱི་བླ་མ་ཡིན་པས་གོ་རེ་བཅད། ད་སྤྱོད་པ་ཆོས་མིན་བྱེད་རི་ཤི །ཐོས་བསམ་སྒོམ་གསུམ་ལ་འབད་འབུངས་འདོན་དགོས་སྙམ་དུ་བསམ་མོ། །གཉིས་པ་བཟློག་སྒོམ་གྱིས་རོ་སྙོམས་པ་ནི། གྲགས་པ་ངན་པ་ཞིག་བྱུང་ན་གོ་རེ་བཅད་དེ། གྲགས་པ་ངན་པ་བྱུང་བས་ཐམས་ཅད་ཀྱིས་ངན་པར་མཐོང་བས་ལས་གསོག་པ་གོང་བཞིན་བསམས་ནས། སྙན་གྲགས་ལ་བཟློག་སྒོམ་གྱིས་རོ་སྙོམས་པ་བཞིན་དུ་རོ་སྙོམ་མོ། །ལྔ་པ་བདེ་བ་ལ་རོ་སྙོམས་པ་ལ་གསུམ། བསྒྲུབ་བྱར་བྱས་ཏེ་བྱང་ཆུབ་ཀྱི་ལམ་དུ་འཁྱེར་བ་དང་། སྤང་བྱར་བྱས་ཏེ་ཞེན་པའི་འཁྲི་བ་བཅད་པ་དང་། བཟློག་སྒོམ་དུ་བྱས་ཏེ་རང་ཐོག་ཏུ་རོ་སྙོམས་པའོ། །དང་པོ་ནི། ལུས་ལ་ནད་མེད་པར་ཉམས་སྟོབས་རྒྱས་པ་དང་། སེམས་ལ་དུ་ཁ་མེད་པས་བསམ་པ་འགྲུབ་པ་དང་། ལོངས་སྤྱོད་ལ་གོད་ཁ་མེད་པར་ཕྱུག་པ་དང་། ཉེ་བའི་འཁོར་གཡོག་འཛོམས་པས་དར་བ་དང་། སུས་ཀྱང་འགྲན་ཟླ་མ་ནུས་པས་དབང་ཆེའམ་སྔར་དབང་ཐོབ་པ་དང་ལྔ་ཁ་ཚང་བའམ་གང་རུང་རེ་རེ་འདུག་ཀྱང་འཇིག་རྟེན་པའི་བདེ་བ་སྟེ། དེ་དག་ལྔ་ཁའམ་གང་རུང་རེ་ཡོད་ན་སྙམ་པའམ་བྱུང་བའི་དུས་སུ་འདི་ལྟར་ལམ་དུ་ཁྱེར་ཏེ། ལུས་ཉམས་སྟོབས་རྒྱས་པ་འདིས་གོ་བཅད། ལུས་པོ་ངན་ན། དགེ་སྦྱོར་མི་ནུས། ཆོས་ཕྱིར་དུ་དཀའ་སྤྱད་མི་ཐེག་ལ། ལུས་ཉམས་སྟོབས་རྒྱས་པའི་དུས་འདིར། ཐོས་བསམ་སྒོམ་གསུམ་ལ་འབད་པ་འདོན། ལྟོ་གོས་ལ་གྱོང་བསྐུར་ལ། ད་རེས་ཐར་པའི་བཙན་ས་ཟིན་པ་ཞིག་བྱ་དགོས། སེམས་ཐོག་ཏུ་སྨྱོ་འབོག་དང་གཞན་གྱིས་གནོད་པ་ལ་སོགས་པའི་སེམས་ཁྲལ་བྱུང་ན། སེམས་སྡུག་བསྔལ་གྱི་དབང་དུ་སོང་བ་དང་སེམས་སོ་ན་མེད་པས། དགེ་སྦྱོར་བསམ་པ་བཞིན་མི་འོངས་ལ། སེམས་མ་འཁྲུལ། དུ་ཁ་མེད་པའི་དུས་དགེ་སྦྱོར་ལ་འབད་དགོས། ལོངས་སྤྱོད་མཐུན་རྐྱེན་མ་འཛོམས་པའི་དུས་སུ། ལྟོ་གོས་སྒྲུབ་པའི་འབད་རྩོལ་བྱེད་བྱེད་ནས། ཆོས་རྩེ་གཅིག་ཏུ་བྱ་དབང་མི་འོངས་ལ། མཐུན་རྐྱེན་འཛོམས་པའི་དུས་འདིར། བསགས་པ་ལ་དོན་མེད་པས། ཆོས་བྱེད་པའི་མཐུན་རྐྱེན་མིན་པ་ལྷག་ཚད་སྦྱིན་པར་བཏང་བས་ཕྱི་མའི་རྒྱགས་ཕྱེ་ཚགས་སུ་གཞུག །ཡང་ཡང་དགེ་སྦྱོར་བྱེད་པའི་མཐུན་རྐྱེན་ཨེ་ཡོང་མི་ཤེས་པས། མཐུན་རྐྱེན་འཛོམས་དུས་དགེ་སྦྱོར་ལ་འབུངས་དགོས། ཉེ་འཁོར་འཛོམས་དུས་སུས་ཀྱང་དགེ་སྦྱོར་བྱེད་པ་ལ་གནོད་པ་མི་འོངས་པར། སུ་ལ་ཡང་བྲེད་འཇིགས་མི་དགོས་པར་བློ་ལྷོད་དེ་བསྡད་པས་ཆོག །དུས་འདིར་རྩེ་གཅིག་ཏུ་དགེ་སྦྱོར་བྱ་དགོས། མི་ལག་ཏུ་དབང་མ་ཤོར། རང་དབང་རང་གིས་ཐོབ་པས། ཆོས་བྱེད་པ་ལ་སུས་ཀྱང་བར་ཆད་བྱེད་པ་མེད་པའི་དུས་འདིར་བསྒོམ་དགོས། ང་ཆོས་བྱེད་པ་ལ་འདི་འདྲའི་བདེ་སྐྱིད་འཛོམས་པ་ལ་ཨ་རེ་དགའ། བླ་མ་དཀོན་མཆོག་གི་བཀའ་དྲིན་ཡིན། ཆོས་ལ་རྩེ་གཅིག་ཏུ་འབུངས་དགོས་སྙམ་པའི་གོ་ཆ་སྐྱེད། བརྩོན་འགྲུས་སྐྱེད་པར་བྱ་སྟེ། བདེ་བ་བྱང་ཆུབ་ཀྱི་ལམ་དུ་འཁྱེར་རོ། །གཉིས་པ་ནི། གོང་དུ་བཤད་པའི་དགེ་བ་དེ་དག་བྱུང་ན་དགའ་སྟེ། སྙམ་པའི་བློ་སྐྱེས་པ་ན། ཆོས་པ་རྣམས་ཀྱི་སྤང་བྱར་ཤེས་པས་ཞེན་པའི་འཁྲི་བ་བཅད་དོ། །ལུས་ཉམས་སྟོབས་རྒྱས་ན། ང་གཉེན་པོ་སྤོང་སེམས་ཆུང་བས་བུད་མེད་དང་ཕྲད་ན་སྡོམ་པ་གར་སྐྱེལ་མི་ཤེས་པར་འདུག །མལ་དུ་སྡོད་མི་ཚུགས་པར་ལས་ཁུར་དང་། སོ་ནམ་དང་། རྒྱུག་འདུར་བྱས་ནས་འཕྲལ་དུ་དགེ་སྦྱོར་གཡེང་ཞིང་། རྗེས་ལ་ལུས་ངལ་དུབ་ཀྱི་དབང་གིས་དགེ་སྦྱོར་འཆག་པར་འདུག །རྐང་འོག་དང་། ས་རྐོ། རྡོ་སློག་གི་ཁྱེམ་རྡོག་ཁ་ལ་སེམས་ཅན་མང་པོ་བསད་ནས་སྡིག་པ་གསོག་པར་འདུག །ལུས་བརྒྱགས་ན་ཀྲོག་དང་འཛིང་ཕུར་དང་། འཐབ་རྩོད་བྱས་ནས་གཞན་ལ་གནོད་པར་བྱེད་དམ། རང་ལ་འོང་མི་ཤེས་པར་འདུག་པས། ལུས་སྟོབས་རྒྱས་ནས་དགོས་པ་མེད། དགོས་པ་མེད། ལུས་སྟོབས་བཟང་པོ་འོངས་ན་ཡང་ཤོག །ངན་པ་འོངས་ན་ཡང་ཤོག །གང་ཡོང་བ་ཤོག །ལུས་ཁྱོད་བཟང་པོར་འགྲོའམ། ངན་པར་འགྲོའམ། སྔོན་གྱི་ལས་ལ་རག །བྱས་པའི་ཁར་མི་འགྲོ་བས། གང་དུ་འགྲོ་བར་སོང་། ཞེས་ངག་ཏུ་བརྗོད། ཡིད་ལ་བསམ་མོ། ། སེམས་བདེ་བ་ཡང་ཉམས་རྟོགས་རྒྱུད་ལ་སྐྱེས་པའི་སེམས་ལ་བདེ་བ་མ་རྙེད་པས་འཕྲལ་གང་གི་སེམས་བདེ་བ་དང་། རང་གི་སེམས་ཀྱི་འདོད་པ་ཅུང་ཟད་རེ་གྲུབ་པར་བློ་བདེ་བས་ཅི་བཏུབ། འདིས་རྟག་ནི་མི་ཐུབ། རྐྱེན་ནི་མི་ཐེག་འཕྲལ་གང་སེམས་བདེ་བ་ལ་ཞེན་ཅིང་ཆགས་པས། དགེ་སྦྱོར་སྙོམས་ལས་དང་ཕྱི་བཤོལ་དུ་འདས་པས། ནམ་ཞག་གཏན་གྱི་བདེ་བ་མེད་པར་འགྲོ་བ་འདིས་དགོས་པ་མེད། སེམས་བདེ་མོ་འོངས་ན་ཡང་ཤོག །མ་བདེ་བ་འོངས་ན་ཡང་ཤོག །བདེ་བར་འགྲོའམ། མ་བདེ་བར་འགྲོའམ། གང་འགྲོ་སར་རྒྱུག །སྔོན་གྱི་ལས་ལ་རག་སྙམ་དུ་སེམས་ལ་བསམ། ངང་ཏུ་བརྗོད་དོ། །ནོར་རྫས་ཀྱང་ཡོད་ཀྱིན་ཇེ་དགོས་ལ་འགྲོ་བ་མིན་པ། འདི་ཙམ་གྱིས་ཆོག་སྙམ་པ་མི་འོངས་པར། ད་ལྟ་ཡོད་པ་འདི་མ་ཟད་པར་བྱ་སྙམ་སྟེ། འཕྲལ་གྱི་དགོས་ཆ་འཕྲལ་དུ་ཡོང་བའི་ཐབས་བྱེད་བྱེད་ནས། སེམས་དལ་མེད་ཀྱི་བསམ་མནོ། ལུས་དལ་མེད་ཀྱི་བྱ་ལས་ཀྱིས། ཉིན་པར་དལ་དུས་མེད། མཚན་མོ་གཉིད་རྒྱུ་མེད་པ་ཞིག་གི་ངང་ལ། ཞག་གཅིག་འདས། གཉིས་འདས་ནས་མི་ཚེ་ཟད་ནས་འགྲོ་བ་མི་ཚོར་བར་འདུག །ནོར་བསགས་པས་གསོག་པར་མི་འདུག་སྟེ། ཐམས་ཅད་ཕྱུག་པོ་བྱ་སྙམ་པ་ལས། དབུལ་པོ་བྱ་སྙམ་སུ་ཡང་མེད་པས། ཚོང་དང་སོ་ནམ་ལ་འབུངས་ཀྱང་ལྟོ་རྒྱབ་མི་འཁྱོངས་པར་འདུག་པས། ཕྱུག་པོ་བས། དབུལ་པོ་འབུམ་འགྱུར་གྱིས་མང་བར་འདུག །གལ་ཏེ་གསོག་ཀྱང་སུས་འཕྲོག་ཆ་མེད་པས། ནོར་གྱི་ཕྱིར་རྩ་ར་ཚན་ཆུན་ནམ། །སྲོག་དང་ནམ་འབྲལ་མི་ཤེས་པས་འཕྲལ་དུ་དུ་ཁ་བསྐྱེད་པར་སེར་སྣའི་དབང་གིས་དགེ་ཕྱོགས་སུ་ཟན་རྡོག་གཅིག་སྟེར་མི་ནུས་པར་ཕྱི་མ་ཡི་དྭགས་ཀྱི་ལས་གསོག་པས་ནོར་གྱིས་དགོས་པ་མེད། དགོས་པ་མེད། ནོར་འོངས་ན་ཡང་ཤོག །མི་འོངས་ན་ཡང་མ་འོངས། ཕྱུག་པོར་འགྲོའམ། དབུལ་པོར་འགྲོའམ། གང་འགྲོ་བར་རྒྱུག །འགྲངས་ལྟོགས་སྔ་མའི་ལས་ཤེས་སྙམ་དུ་ཡིད་ལ་བསམ། ངག་ཏུ་བརྗོད་དོ། །ཉེ་འབྲེལ་འཁོར་སློབ་ལ་སོགས་པ་འཛོམས་ཀྱང་ཕན་པར་མི་འདུག །རང་ལ་རེ་རག་དགོས་པ་དང་ཆ་རྐྱེན་དུམ་རེ་ཡོད་ན། ཁ་དང་སྦར་མོ་གདངས་ནས་ཟ་རྩིས་དང་འདྲད་རྩིས་སུ་བཅུག་ནས་ཅི་ཐོབ་བྱེད་པར་འདུག །རང་ལ་མེད་ན་ནི་སྦྱིན་དགོས་ཀྱི་དོགས་པས། མིག་ལོག །མཆུ་མིད། འབར་ཤ་བྱེད། ལབ་པའི་གཏམ་ལན་མི་ཁུར་བར། ངོ་ཚ་ཁར་བྱས་ནས། དེ་ལ་ན་ཚ་ཤི་ཆད་ལ་སོགས་པ་བྱུང་གི་དོགས་པས་སེམས་ཁྲལ་མགོ་བར་ཐམས་ཅད་དུ་འདུག་པས། གཉེན་དང་འཁོར་སློབ་ཀྱི་དགོས་པ་མེད། དགོས་པ་མེད། གཉེན་ཡོད་ན་ཡོད་དུ་ཆུག །མེད་ན་མེད་དུ་ཆུག །ཅི་དགའ་བ་གྱིས། གང་དགའ་བར་སོང་སྙམ་དུ་བསམ་ཞིང་ངག་ཏུ་བརྗོད་དོ། །དབང་དང་ཁ་དྲག་འཛོམས་ཀྱང་། རང་རེའི་ན་ཚ་ལ་སོགས་པའི་རྐྱེན་མི་བཟློགས། འཆི་བདག་ནི་མི་ཐུབ། ཚེ་ཕྱི་མར་བདེ་ས་སྐྱིད་སར་འགྲོ་དབང་ནི་མེད། ངན་སོང་ནི་མི་བཟློགས། འཁོར་བ་ནི་མི་སྤོངས། དུག་གསུམ་ནི་ཞི་མི་ནུས། རང་རྒྱུད་ནི་མི་ཐུལ། སངས་རྒྱས་ནི་མི་ཐོབ་ལ། སླར་ཡང་མི་མང་གི་སེམས་ཁྲལ་འགོ །དབང་ཆས་གཞན་མནར་པས་སྡིག་པ་ཆེ། ལྟོ་གོས་བས་ལྷག་པ་ལོངས་སྤྱད་རྒྱུ་ནི་མེད། ལྟོ་ཞིམ་ཡང་འགྲངས་པ་ལས་ལྷག་པ་ནི་མི་ཚུད། གོས་དྲོ་ཡང་དྲོད་པ་ལས་ལྷག་པ་ནི་མི་ཐེག །དང་ག་བདེ་ན་སྦང་ཟན་སྒོག་ཆུ་ཡང་ཤ་མར་བས་ཞིམ། དང་ག་མི་བདེ་ན་ཤ་མར་ཡང་མི་གཙང་བ་བཞིན་དུ་ཟ་སྙིང་མི་འདོད། ལུས་བཟང་ན་རེ་བ་དང་། བེམ་ཧྲུལ་ལྕི་ཡང་ལུས་དྲོད་ཐང་ཐེག །ལུས་ངན་ན་དར་གོས་ཀྱང་མང་པོ་གྱོན་ན་མི་ཐེག །ཉུང་ན་མི་དྲོས། ལྟོ་གོས་བས་ལྷག་པ་ནི་དབང་ཡོད་ཀྱང་དགོས་ཆེད་མེད། ལྟོ་གོས་ནི་དབང་ཆུང་ཡང་ལོངས་སྤྱོད། དབང་ཆུང་ལ་ལྟོ་རྒྱབ་ཀྱི་སེམས་ཁྲལ་མེད་ལ། དབང་ཆེ་བ་ལ་རང་གི་ལྟོ་རྒྱབ་ལ་སོགས་པའི་སྡུག་བསྔལ་གཞིར་བཞག་མཉམ་པོ་ལ། གཞན་འབངས་འཁོར་གཡོག །གཉེན་ཉེ་བ་ལ་སོགས་པའི་དུ་ཁ་ལྷག་པོར་ཆེ་ལ། དབང་ཡོད་པ་རྣམས་རང་སར་སྡོད་ཤེས་པ་ཉུང་བས། རང་གི་འཁོས་ཀྱིས་ཐུབ་ཚད་བརྡུངས་པ་དང་འདོད་འཇོ་བྱས་ནས་སྡིག་པ་བསགས་པས་སྡིག་པའི་སྟོབས་ཆེ། ཚེ་འདིར་སྡུག་བསྔལ་ཆེ་ལ་ཕྱི་མ་ངན་སོང་དུ་སྐྱུར་པས། དབང་དང་ཁ་དྲག་གི་དགོས་པ་མེད། དགོས་པ་མེད། ཁ་དྲག་མི་འོངས་ན་ཡང་མ་འོངས། ཁ་དྲག་པོར་འགྲོའམ། ཁ་ཞན་པར་འགྲོའམ། གང་ལྟར་འགྲོ་བར་རྒྱུག །དབང་ཆེ་ཆུང་ལས་སུ་ཤེས་སྙམ་དུ་ཡིད་ལ་བསམ་ངག་ཏུ་བརྗོད་དོ། །གསུམ་པ་ནི། ལུས་སེམས་དངོས་སུ་བདེ་བ་ལ་དགའ་བའམ། བདེ་བ་འོང་ལ་རེ་བའི་བློ་བྱུང་ན། སྔར་གྱི་ཉེས་དམིགས་དེ་དག་བསམས་ལ། བདེ་བ་བས་དུ་ཁ་དགའ་བར་བསྒོམས་ལ། ལུས་ལ་ན་ཚ་ཐོང་། སེམས་ལ་དུ་ཁ་ཐོང་། མི་འདོད་པ་སྣ་ཚོགས་ཐོང་། སྐྱིད་པ་མིན་པ་ཐམས་ཅད་ཐོང་བྱས་ཏེ་ཞེ་ལ་བསམ། ངག་ཏུ་བརྗོད། ལུས་སེམས་སྐྱིད་ཅིང་རྒྱགས་ཙ་ན། འཁྱགས་སྒུར་དང་ལྟོགས་སྒུར་བྱས་ལ། སེམས་ཅན་ཐམས་ཅད་ཀྱི་དུ་ཁ་རང་ལ་བླང་། སེམས་ཕྱག་རྒྱ་ཆེན་པོ་ལ་བཞག་གོ །དྲུག་པ་སྡུག་བསྔལ་རོ་སྙོམས་པ་ལ་གཉིས། བསྒྲུབ་བྱར་བྱས་ཏེ་བྱང་ཆུབ་ཀྱི་ལམ་དུ་འཁྱེར་བ་དང་། བཟློག་སྒོམ་དུ་བྱས་ཏེ་རང་ཐོག་ཏུ་རོ་སྙོམས་པའོ། ། དང་པོ་ནི། ལུས་ལ་ལོ་ནད་གཏན་འབྱར་དང་། ཕོ་ལོག་གཟེར་ཐུང་དང་། ཤིག་ནད་ལོག་པའི་དུ་ཁ་དང་། སེམས་ལ་བསམ་པ་བཞིན་མ་གྲུབ་པའི་དུ་ཁ་དང་། དབུལ་ཞིང་ཕོངས་པ་ལོངས་སྤྱོད་མེད་པའི་དུ་ཁ་དང་། གཉེན་ཉེ་བ་གཅེས་པོ་ཤི་བའི་དུ་ཁ་དང་། དབང་པོ་ཆེས་གནོན་ཞིང་ཁེ་ཉེན་འཁུར་དགོས་པའི་དུ་ཁའོ། ། དང་པོ་ལོ་ནད་ལ་སོགས་པ་བྱུང་བའམ། བྱུང་གི་དོགས་པ་ན། ལོ་ནད་འདི་བྱུང་བ་གོ་རེ་བཅད། ནད་མེད་པའི་ལུས་སྟོབས་རྒྱས་ན་སྡོམ་པ་གར་སྐྱེལ་ཆ་མེད་པ་ལ། ན་ཚས་ལུས་སྟོབས་ངན་པས་དབང་པོ་ལྡང་བའི་ནུས་པ་ཤོར་བས་སྡོམ་པ་མཐར་ཐོན། རྐང་འོག་ཏུ་སེམས་ཅན་འཆི་བ་དང་། ས་རྐོ་དང་རྡོ་སློག་པ་ལ་སེམས་ཅན་གསོད་པའི་སྡིག་པ་མི་འོངས་པས་